  Майя Бывальцева 2018-тӥ арын шуркынмонэ Удмуртиын вузъёслы дунъёс 0,5 процентлы будӥзы, ивортэ Удмуртстат. Кылем толэзе сиён-юонъёс 0,9 процентлы дуноязы, промышленной вузъёс – 0,5 процентлы. Юрттӥськетъёслы дунъёс воштӥськытэк кылизы. Шуркынмонэ дунъёс тужгес но будӥзы огречлы (56%), помидорлы (50%), виноградлы (23%), кубисталы (18%), сугонлы (11%). Мукет сиён-юонъёс пӧлысь дуноязы сакыр, курегпуз, сӥятэм но кынтэм курегъёс, мороженой, мульы, чорыг. Со дыре ик апельсин, лимон, картошка, горд кушман, пакетэн сьӧд чай дунтэмгес луизы. Промышленной вузъёсты чаклано ке, 3-6 процентлы дуноязы диван-кроватьёс, дуно кулэсь изьыос, пичи пиналъёслы пыдкутчанъёс, мисьтаськон порошок, футбол шудон тупъёс, авторучкаос, нылкышноослы туфлиос, дор пӧйшуръёслы кӧс сиёнъёс. Бензинлы дунъёс толэзь ӵоже шӧдскымон ӧз воштӥське, дизель эстӥськон 3,8 процентлы дунояз. Юрттӥськетъёс пӧлын туэ шуркынмонэ тросгес дуноязы уян бассейнэ абонемент, семья ужпумъёсын вырись юристлэн визь-кенешез, кунокуаын улон, шиномонтаж, ужкагазъёслы туспуктэмъёс лэсьтон, набойка пуктон. Со дыр ӵоже ик кыдёке мынӥсь поездъёсын ветлон, пичи машинаез ас мылкыдъя страховать карон, маникюр, мунчоын мисьтӥськон понна дунъёс кӧня ке усизы.  Тегъёс: Удмуртстат дунъёснотарифъёс Удмуртия сиён-юонъёс лыдпусъёс  